**Gyakorlati szakvizsga tájékoztató szakgyógyszerész-jelöltek részére**

**Semmelweis Egyetem Gyógyszerésztudományi Kar Szak- és Továbbképzési Csoport**

**Gyógyszerellátási szakirány: Gyógyszertárvezetés, üzemeltetés szakképesítés**

**2018.**

**Tisztelt Szakgyógyszerész-jelölt!**

Ezúton tájékoztatjuk a gyakorlati szakvizsga teljesítésével kapcsolatos követelményekről, amely alapvetően két részből tevődik össze (2 nap).

1. Projektmunka eredmények bemutatása a gyógyszertárakban
2. Szakdolgozat-védés az elméleti szakvizsgát megelőzően

**Feladatleírás:**

1. **rész: Projektmunka eredmények bemutatása a gyógyszertárakban (1. nap)**

A vizsgázónak a gyakorlati szakvizsga ezen részét a szakgyakorlati helyéül szolgáló, közforgalmú gyógyszertárban (munkahelyén) kell kiviteleznie. A feladat, hogy egy rövid referátum formájában bemutassa, illetve összefoglalja a gyógyszertárvezetőnek és kollégáinak egy korábban már feldolgozott projektmunkája eredményeit és tapasztalatait. **Az alábbi projektmunkák értékelései közül egyet kell kiválasztani:**

* egyéni egészségtervezés és egészség-tanácsadás tapasztalatai a gyógyszertárban,
* egészségértés fejlesztése és ennek eredményei, tapasztalatai a gyógyszertárban,
* gyógyszerész-háziorvos együttműködés eredményei és tapasztalatai a gyógyszertárban.

A gyakorlati szakvizsga első része, akkor számít teljesítettnek, ha a vizsgázó készít egy maximum 10 diából álló Power Point (ppt) bemutatót, és ennek a gyógyszertárban megvalósuló bemutatásáról hivatalos jegyzőkönyv készül *(lásd 1. melléklet)*. Az előadás megtartása egyszerűen, egy számítógép segítségével is kivitelezhető. A teljesítés igazolásának kiegészítéseként a vizsgázónak a Power Point előadásanyagot meg kell küldenie a Szak- és Továbbképzési Csoport részére is.

**A beküldés egységes határideje:** **2018. szeptember 30.**

**E-mail cím:** szakkepzes@pharma.semmelweis-univ.hu

Az előadást a *2. mellékletben* található sablon felhasználásával kérjük megszerkeszteni. Az első dián a szakgyógyszerész-jelölt nevének, a gyógyszertár nevének, a szakképesítés pontos megnevezésének és a bemutató címének kell szerepelnie (cím önállóan adható).

A referátum elsődleges tartalma, a projektmunka rövid felvezetését követően, az eredmények és a tapasztalatok ismertetése. A cél, hogy a gyógyszertár vezetője, illetve a munkatársak is megismerjék azon projekt eredményeit, amelyben az előző évek során együttműködő segítséget nyújtottak. A szerkezeti felépítés, a főbb szempontok kiemelése a szakgyógyszerész-jelölt feladata, mint egy leendő gyógyszertárvezető szemszögéből érdemes megközelíteni az eredményeket.

Mivel az elméleti szakvizsga teljesítésének feltétele a gyakorlati szakvizsga, így az elméleti vizsgát csak akkor kezdheti meg a vizsgázó, ha az aláírt és lepecsételt jegyzőkönyvet *(lásd 1. melléklet)* leadja az elméleti vizsga megkezdése előtt, és mindezt megelőzően az előadásának anyagát is beküldte a fent megadott határidőig.

Mindezeknek megfelelően a gyakorlati szakvizsga első részét minden szakgyógyszerész-jelöltnek a számára kiírt, októberi, elméleti szakvizsga-nap előtt teljesítenie kell egy általa választott időpontban a munkahelyén, viszont az előadás anyagát legkésőbb szeptember 30-ig mindenképpen meg kell küldenie, azonban az aláírt és lepecsételt jegyzőkönyvet elegendő az elméleti szakvizsga napján magával hoznia.

1. **rész: Szakdolgozat-védés az elméleti szakvizsgát megelőzően (2. nap)**

A gyakorlati szakvizsga második része a vizsgázó által készített **szakdolgozat megvédése.** A védés a szakgyógyszerész-jelölt számára kitűzött elméleti szakvizsga időpontjával és helyszínével megegyezik, tehát nem igényel külön utazást.

**A védés közvetlenül megelőzi az elméleti szakvizsgát, de azzal megegyező napon zajlik.** A vizsgázónak egy 10 perces előadás formájában kell megvédenie a korábban leadott szakdolgozatát a vizsgabizottság tagjai előtt, majd ezt követi az elméleti szakvizsga részeként húzott két tétel elmondása és a feltett kérdések megválaszolása.

A szakdolgozat-védés követelményei:

* Előadás maximum 10 percben, amelyet 5 percben a helyszínen feltett kérdések megválaszolása követ.
* Az előadást Power Point (ppt) formátumban kell elkészíteni, a helyszínen biztosítjuk a bemutatás technikai feltételeit.
* A védésre az előadást a *3. mellékletben* szereplő sablon felhasználásával kell megszerkeszteni.
* Az első dián szerepelnie kell a szakgyógyszerész-jelölt nevének, a szakdolgozat címének és a szakképesítés megnevezésének.
* Az előadás tartalmának vázlatosan követnie kell a szakdolgozat felépítését.
* Az előadást lehetőleg a vizsganap elején a helyszínen kell átadni a felelős, informatikus kollégának a technikai beállítások biztosítása érdekében.

Amennyiben a gyakorlati szakvizsga teljesítésével kapcsolatban problémája merül fel, akkor kérdéseivel forduljon dr. Somogyi Orsolyához (drsorsi@outlook.com)!

Budapest, 2018. augusztus 30.

Sikeres felkészülést kívánva

...………………………………..

 **Dr. Hankó Balázs**

 egyetemi docens,

 Grémium elnök